Oznámenie o začatí konania týkajúceho sa možného predĺženia platnosti ochranného opatrenia uplatniteľného na dovoz určitých výrobkov z ocele

(2021/C 66/14)

Európska komisia (ďalej len „Komisia“) uložila 1. februára 2019 vykonávacím nariadením Komisie (EÚ) 2019/159 (1) konečné ochranné opatrenie na určité výrobky z ocele. V súčasnosti platným opatrením je colná kvóta založená na dovoze v minulosti, ktorá sa uplatňuje na dovoz každej z 26 kategórií výrobkov vrátane dotknutého výrobku do Únie. Ak sa príslušná colná kvóta vyčerpá, vyberá sa dodatočné clo vo výške 25 % čistej frankoceny na hranici Únie.

Dané ochranné opatrenie bolo uložené na počiatočné obdobie troch rokov, teda do 30. júna 2021.

1. Žiadosť o predĺženie platnosti opatrenia

Komisia dostala 15. januára 2021 podloženú žiadosť 12 členských štátov, aby podľa článku 19 nariadenia Európskeho parlamentu a Rady (EÚ) 2015/478 (2) a článku 16 nariadenia Európskeho parlamentu a Rady (EÚ) 2015/755 (3) preskúmala, či by sa platnosť súčasného ochranného opatrenia mala predĺžiť.

Žiadosť obsahuje dôkazy naznačujúce, že ochranné opatrenie je naďalej potrebné na zabránenie vážnej ujme alebo na jej nápravu a že výrobcovia z Únie sa prispôsobujú. Žiadosť obsahuje najmä informácie týkajúce sa negatívnej výkonnosti určitých kľúčových ukazovateľov a existencie sústavného značného tlaku v podobe dovozu z tretích krajín. V žiadosti sa ďalej uvádzajú prvky poukazujúce na to, že celková nadmerná kapacita zostáva na veľmi vysokej úrovni, tretie krajiny naďalej prijímajú veľký počet opatrení obmedzujúcich obchod a opatrení na ochranu obchodu a že nie je nič, čo by naznačovalo, že Spojené štáty zrušia opatrenia podľa oddielu 232 týkajúce sa ocele. V žiadosti sa preto tvrdí, že riziko odklonenia obchodu pretrváva, a že ak by sa opatrenie zrušilo, výrobné odvetvie Únie by čelilo záplave dovozu, čo by veľmi negatívne poznačilo jeho hospodársku výkonnosť. Žiadosť obsahuje aj príklady toho, ako sa výrobcovia z Únie prispôsobujú. Komisia usúdila, že poskytnuté informácie vrátane zdrojov a podporných dôkazov sú dostatočným základom na začatie prešetrovania.

2. Rozsah pôsobnosti a cieľ prešetrovania

Počiatočné obdobie trvania ochranného opatrenia možno v súlade s článkom 19 nariadenia (EÚ) 2015/478 a článkom 16 nariadenia (EÚ) 2015/755 predĺžiť. S cieľom stanoviť, či je takéto predĺženie opodstatnené, by Komisia mala vykonať prešetrovanie podľa článku 5 nariadenia (EÚ) 2015/478, resp. článku 3 nariadenia (EÚ) 2015/755.

Komisia pri prešetrovaní zameria svoje posúdenie najmä na to, či je ochranné opatrenie naďalej potrebné na zabránenie vážnej ujme alebo na jej nápravu, či existujú dôkazy o tom, že výrobcovia z Únie sa prispôsobujú situácii, a či by predĺženie platnosti bolo v záujme Únie. Prešetrovaním sa zároveň stanoví primerané trvanie (prípadného) predĺženia platnosti.

3. Prešetrovaný výrobok

Prešetrovaný výrobok pozostáva z určitých výrobkov z ocele, ktoré sú uvedené v prílohe k tomuto oznámeniu.

4. Postup

Keďže Komisia stanovila, že má k dispozícii dostatočné dôkazy, začína týmto prešetrovanie s cieľom určiť, či sa má trvanie súčasného ochranného opatrenia uloženého na určité výrobky z ocele predĺžiť.

4.1. Vyplnené dotazníky (len výrobcovia z Únie)

Aby mohla Komisia riadne posúdiť, či je potrebné predĺžiť trvanie súčasného ochranného opatrenia s cieľom predísť vážnej ujme alebo ju napraviť, považuje za potrebné zhromaždiť od výrobného odvetvia Únie konkrétne údaje. Tieto údaje zahŕňajú okrem iného výkonnosť kľúčových ekonomických a finančných ukazovateľov za posudzované obdobie (2018 – 2020).

Výrobcom z Únie sa teda adresuje žiadosť, aby prostredníctvom svojich príslušných združení v Únii vyplnili dotazníky a predložili ich do 21 dní od uverejnenia tohto oznámenia. Vzor príslušného dotazníka je k dispozícii na adrese: https://trade.ec.europa.eu/tdi/case_details.cfm?id=2519.

4.2. Písomné podania

S cieľom získať všetky relevantné informácie považované za potrebné na účely prešetrovania sa zainteresované strany (t. j. strany, ktorých činnosť je objektívne prepojená s prešetrovaným výrobkom) týmto vyzývajú, aby Komisii písomne uviedli svoje stanoviská, predložili informácie a poskytli podporné dôkazy do 15 dní odo dňa uverejnenia tohto oznámenia v Úradnom vestníku Európskej únie. Všetky písomné podania sa predkladajú cez platformu TRON.tdi (https://tron.trade.ec.europa.eu/tron/TDI). Podrobnejšie informácie sa uvádzajú v bode 4.6.

Od strán, ktoré predkladajú podanie, sa vyžaduje, aby vo svojej korešpondencii jasne uviedli, ktorej/ktorých z uvedených záležitostí sa ich podanie týka, a aby vyjadrili svoje tvrdenia k týmto okruhom:

a) či je opatrenie naďalej potrebné a prečo;

b) úvahy týkajúce sa záujmu Únie;

c) ostatné.

V záujme efektivity a podobne ako v predchádzajúcich revíznych prešetrovaniach Komisia automaticky rozšíri postavenie zainteresovanej strany na všetky zúčastnené strany, ktoré majú takéto postavenie v rámci súčasného ochranného opatrenia. Toto ustanovenie sa však neuplatní na splnomocnenia.

Tie spoločnosti, združenia alebo vlády tretích krajín, ktoré sa chcú zúčastniť na konaní, ktoré sa začalo uverejnením tohto oznámenia, prostredníctvom externých právnych zástupcov, musia predložiť splnomocnenie konkrétne pre toto konanie.

Strany, ktoré sa chcú zúčastniť na konaní, ale momentálne nie sú k tejto veci zaregistrované ako zainteresované strany, sa vyzývajú, aby pri predkladaní svojho podania cez TRON.tdi vysvetlili svoj záujem a súvislosť s touto vecou.

4.3. Možnosť vyjadriť sa k podaniam iných strán

S cieľom zaručiť právo na obhajobu by mali mať zainteresované strany možnosť vyjadriť sa k informáciám, ktoré predložili iné zainteresované strany. Zainteresované strany môžu pri tejto príležitosti reagovať jedine na záležitosti uvedené v podaniach iných zainteresovaných strán a nesmú uvádzať žiadne nové záležitosti. V prípade námietok by zainteresované strany mali konkrétne uviesť, ktoré pripomienky ktorej strany, resp. ktorých strán, vyvracajú a postupovať pritom podľa už uvedenej štruktúry okruhov.

Takéto pripomienky musia byť Komisii doručené do desiatich dní od okamihu, keď sú podania uvedené v bode 4.2 a vyplnené dotazníky od výrobcov z Únie k dispozícii zainteresovaným stranám na nahliadnutie na platforme TRON.tdi. Komisia bude riadne informovať zainteresované strany cez TRON.tdi o tom, kedy sa začne táto druhá fáza písomného konania.

Prístup k spisu, ktorý je zainteresovaným stranám k dispozícii na nahliadnutie, je zabezpečený prostredníctvom platformy TRON.tdi na tejto adrese: https://tron.trade.ec.europa.eu/tron/TDI. Na získanie prístupu postupujte podľa pokynov uvedených na danej stránke.

Uvedeným časovým rámcom nie je dotknuté právo Komisie vyžiadať si dodatočné informácie od zainteresovaných strán v riadne odôvodnených prípadoch.

4.4. Možnosť vypočutia útvarmi Komisie vykonávajúcimi prešetrovanie

Všetky zainteresované strany môžu požiadať o vypočutie útvarmi Komisie vykonávajúcimi prešetrovanie. Každá žiadosť o vypočutie musí byť podaná písomne do 15 dní od uverejnenia tohto oznámenia v úradnom vestníku a musia sa v nej uvádzať dôvody žiadosti, ako aj zhrnutie toho, čím sa chce zainteresovaná strana pri vypočutí zaoberať.

Keďže prešetrovanie je potrebné dokončiť najneskôr do 30. júna 2021 a dovtedy treba dospieť aj k zisteniam (pozri oddiel 5), a vzhľadom na pravdepodobne veľký počet zainteresovaných strán a na skutočnosť, že sa im poskytne možnosť vyjadriť sa k podaniam ostatných zainteresovaných strán, čo im zaistí dostatočnú príležitosť na predloženie a obhajobu svojich stanovísk, sa však zainteresovaným stranám dáva na vedomie, že Komisia zamýšľa viesť prešetrovanie písomne a neorganizovať ústne vypočutia, pokiaľ zainteresované strany nepreukážu, že na ústne vypočutie majú osobitný dôvod.

4.5. Predkladanie informácií a predĺženie lehôt uvedených v tomto oznámení

Pravidlom je, že zainteresované strany môžu predkladať informácie len v časových rámcoch uvedených v tomto oznámení. O akékoľvek predĺženie lehôt stanovených v tomto oznámení možno žiadať len za výnimočných okolností a povolí sa len v riadne odôvodnených prípadoch. Riadne odôvodnené výnimočné predĺženie lehôt na podania je spravidla obmedzené najviac na tri dodatočné dni.

4.6. Pokyny na predkladanie písomných podaní a zasielanie vyplnených dotazníkov a korešpondencie

Na informácie predkladané Komisii na účely konania na ochranu obchodu sa nesmú vzťahovať autorské práva. Zainteresované strany si musia pred tým, ako Komisii predložia informácie a/alebo údaje, na ktoré sa vzťahujú autorské práva tretej strany, vyžiadať od držiteľa autorských práv osobitné povolenie, v ktorom sa Komisii výslovne povoľuje, že: a) môže používať dané informácie a údaje na účely tohto konania na ochranu obchodu a b) dané informácie a/alebo údaje môže poskytnúť zainteresovaným stranám tohto prešetrovania, a to vo forme, ktorá im umožní uplatniť ich práva na obhajobu.

Všetky písomné podania, ktoré zainteresované strany poskytujú ako dôverné, sa označia ako Limited (4). Strany, ktoré predkladajú informácie v priebehu tohto prešetrovania, sa vyzývajú, aby odôvodnili svoju žiadosť o dôverné zaobchádzanie.

Od zainteresovaných strán, ktoré poskytujú informácie označené ako Limited, sa požaduje, aby v súlade s článkom 8 nariadenia (EÚ) 2015/478 (5) a článkom 5 nariadenia (EÚ) 2015/755 (6) predložili súhrn týchto informácií, ktorý nemá dôverný charakter a ktorý sa označí ako For inspection by interested parties. Tento súhrn by mal byť dostatočne podrobný, aby umožnil primerane pochopiť podstatu predložených dôverných informácií, a Komisii musí byť doručený súčasne s verziou označenou ako Limited.

Ak strana, ktorá poskytuje dôverné informácie, nepreukáže dostatočný dôvod na žiadosť o dôverné zaobchádzanie alebo nepredloží súhrn týchto informácií, ktorý nemá dôverný charakter, v požadovanom formáte a kvalite, Komisia nemusí na takéto informácie prihliadať, pokiaľ jej nemožno pomocou vhodných zdrojov uspokojivo dokázať, že predmetné informácie sú správne.

Zainteresované strany sa vyzývajú, aby všetky podania a žiadosti vrátane naskenovaných splnomocnení predkladali cez platformu TRON.tdi (https://tron.trade.ec.europa.eu/tron/TDI). Použitím platformy TRON.tdi alebo e-mailu zainteresované strany vyjadrujú súhlas s pravidlami platnými pre elektronické podania uvedenými v dokumente „KOREŠPONDENCIA S EURÓPSKOU KOMISIOU V PRÍPADOCH TÝKAJÚCICH SA OCHRANY OBCHODU“ uverejnenom na webovom sídle Generálneho riaditeľstva pre obchod: http://trade.ec.europa.eu/doclib/docs/2014/june/tradoc_152582.pdf. Zainteresované strany musia uviesť svoje meno (názov), adresu, telefónne číslo a platnú e-mailovú adresu a mali by zabezpečiť, aby bola uvedená e-mailová adresa funkčným oficiálnym pracovným e-mailom, ktorý sa denne kontroluje. Po poskytnutí kontaktných údajov bude Komisia komunikovať so zainteresovanými stranami iba prostredníctvom platformy TRON.tdi alebo e-mailom, pokiaľ výslovne nepožiadajú o doručenie všetkých dokumentov Komisie inými komunikačnými prostriedkami alebo ak si povaha dokumentov, ktoré sa majú zaslať, nevyžaduje použitie doporučenej zásielky. Ďalšie pravidlá a informácie týkajúce sa korešpondencie s Komisiou vrátane zásad, ktoré sa vzťahujú na podania prostredníctvom platformy TRON.tdi, nájdu zainteresované strany v už spomínaných pokynoch o komunikácii so zainteresovanými stranami.

Adresa Komisie na účely korešpondencie:

European Commission Directorate-General for Trade Riaditeľstvo H, oddelenie G5 Office: CHAR 03/66 1049 Bruxelles/Brussel BELGIQUE /BELGIË

TRON.tdi: https://webgate.ec.europa.eu/tron/tdi

E-mail: TRADE-SAFE009-REVIEW@ec.europa.eu

5. Harmonogram prešetrovania

Platnosť zavedeného opatrenia uplynie 30. júna 2021, pokiaľ sa nerozhodne o jej predĺžení. Rozhodnutie, ktoré vyplynie z tohto konania, by sa preto malo prijať pred uvedeným dátumom.

6. Nespolupráca

V prípadoch, keď ktorákoľvek zainteresovaná strana neposkytne potrebné informácie v príslušných lehotách alebo významnou mierou bráni v prešetrovaní, je možné v súlade s článkom 5 nariadenia (EÚ) 2015/478 a článkom 3 nariadenia (EÚ) 2015/755 dospieť k zisteniam na základe dostupných informácií. Ak sa zistí, že niektorá zainteresovaná strana poskytla nepravdivé alebo zavádzajúce informácie, tieto informácie sa nemusia zohľadniť a môžu sa použiť dostupné skutočnosti.

7. Úradník pre vypočutie

Úradník pre vypočutie je prostredníkom medzi zainteresovanými stranami a útvarmi Komisie vykonávajúcimi prešetrovanie. Úradník pre vypočutie skúma žiadosti o prístup k spisu, spory týkajúce sa dôvernosti dokumentov, žiadosti o predĺženie lehôt a akékoľvek iné žiadosti týkajúce sa práv zainteresovaných strán a tretích strán na obhajobu, ktoré môžu vzniknúť počas konania.

Zainteresované strany sa môžu obrátiť na úradníka pre vypočutie. Jeho intervencia sa v zásade obmedzuje na otázky, ktoré sa vyskytli počas súčasného revízneho prešetrovania.

Žiadosť o intervenciu úradníka pre vypočutie by sa mala predložiť písomne a mali by sa v nej uviesť dôvody žiadosti. Zainteresované strany sa vyzývajú, aby sa pri žiadosti o intervenciu úradníka pre vypočutie riadili časovými rámcami stanovenými v oddiele 4.1 až 4.3 tohto oznámenia pre podania Komisii. Ak sa takéto žiadosti predložia mimo príslušných časových rámcov, úradník pre vypočutie môže preskúmať aj dôvody takéhoto oneskorenia, a to s náležitým ohľadom na záujmy dobrej správy vecí verejných a včasné ukončenie prešetrovania.

Ďalšie informácie a kontaktné údaje môžu zainteresované strany nájsť na webových stránkach úradníka pre vypočutie na webovom sídle GR pre obchod: http://ec.europa.eu/trade/trade-policy-and-you/contacts/hearing-officer/.

8. Spracovanie osobných údajov

So všetkými osobnými údajmi získanými počas tohto prešetrovania sa bude zaobchádzať v súlade s nariadením Európskeho parlamentu a Rady (EÚ) 2018/1725 (7).

Oznámenie o ochrane údajov, ktorým sa všetky fyzické osoby informujú o spracúvaní osobných údajov v rámci činností Komisie v oblasti ochrany obchodu, je dostupné na webovom sídle GR pre obchod: http://trade.ec.europa.eu/doclib/html/157639.htm

(1) Vykonávacie nariadenie Komisie (EÚ) 2019/159 z 31. januára 2019, ktorým sa ukladajú konečné ochranné opatrenia týkajúce sa dovozu určitých výrobkov z ocele (Ú. v. EÚ L 31, 1.2.2019, s. 27).

(2) Nariadenie Európskeho parlamentu a Rady (EÚ) 2015/478 z 11. marca 2015 o spoločných pravidlách na dovozy (Ú. v. EÚ L 83, 27.3.2015, s. 16).

(3) Nariadenie Európskeho parlamentu a Rady (EÚ) 2015/755 z 29. apríla 2015 o spoločných pravidlách na dovozy z určitých tretích krajín (Ú. v. EÚ L 123, 19.5.2015, s. 33).

(4) Dokument označený ako Limited je dokument, ktorý sa považuje za dôverný v zmysle článku 8 nariadenia (EÚ) 2015/478, článku 5 nariadenia (EÚ) 2015/755 a článku 3 ods. 2 Dohody WTO ochranných opatreniach. Tento dokument je chránený aj podľa článku 4 nariadenia Európskeho parlamentu a Rady (ES) č. 1049/2001 (Ú. v. ES L 145, 31.5.2001, s. 43).

(5) Ú. v. EÚ L 83, 27.3.2015, p.16.

(6) Ú. v. EÚ L 123, 19.5.2015, s. 33.

(7) Nariadenie Európskeho parlamentu a Rady (EÚ) 2018/1725 z 23. októbra 2018 o ochrane fyzických osôb pri spracúvaní osobných údajov inštitúciami, orgánmi, úradmi a agentúrami Únie a o voľnom pohybe takýchto údajov, ktorým sa zrušuje nariadenie (ES) č. 45/2001 a rozhodnutie č. 1247/2002/ES (Ú. v. EÚ L 295, 21.11.2018, s. 39).